CELEX: 52015PC0546
Language: el
Date: 2015-10-30
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία επιτρέπεται στη Λετονία να εφαρμόσει ειδικό μέτρο παρέκκλισης από τις διατάξεις του άρθρου 26 παράγραφος 1 στοιχείο α) και των άρθρων 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 30.10.2015
            COM(2015) 546 final
            2015/0254(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία επιτρέπεται στη Λετονία να εφαρμόσει ειδικό μέτρο παρέκκλισης από τις διατάξεις του άρθρου 26 παράγραφος 1 στοιχείο α) και των άρθρων 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθεμένης αξίας (εφεξής «οδηγία ΦΠΑ»), το Συμβούλιο, αποφασίζοντας ομόφωνα μετά από πρόταση της Επιτροπής, μπορεί να επιτρέπει σε κάθε κράτος μέλος να εφαρμόζει ειδικά μέτρα παρέκκλισης από τις διατάξεις της εν λόγω οδηγίας για λόγους απλούστευσης της διαδικασίας είσπραξης του ΦΠΑ ή για λόγους πρόληψης ορισμένων τύπων φοροδιαφυγής ή φοροαποφυγής. 
               
               
                  Με επιστολή που πρωτοκολλήθηκε στην Επιτροπή στις 8 Απριλίου 2015, η Λετονία ζήτησε να της επιτραπεί να συνεχίσει να εφαρμόζει μέτρο παρέκκλισης από τις γενικές αρχές που διέπουν το δικαίωμα έκπτωσης του ΦΠΑ επί των εισροών όσον αφορά ορισμένα επιβατικά αυτοκίνητα. Μαζί με την αίτηση παράτασης, η Λετονία υπέβαλε έκθεση που καλύπτει την εφαρμογή της εκτελεστικής απόφασης 2013/191/ΕΕ του Συμβουλίου, η οποία περιλαμβάνει επανεξέταση του ποσοστού που προβλέπεται για τον περιορισμό του δικαιώματος έκπτωσης. Η αίτηση και η έκθεση συμπληρώθηκαν περαιτέρω στις 30 Ιουλίου 2015.
               
               
                  Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη σχετικά με την αίτηση της Λετονίας, με επιστολές της 21ης και 24ης Αυγούστου 2015. Με επιστολή της 24ης Αυγούστου 2015 η Επιτροπή γνωστοποίησε στη Λετονία ότι διέθετε όλες τις απαραίτητες πληροφορίες για την εκτίμηση της αίτησης.
               
               
                  Γενικό πλαίσιο
               
               
                  Το άρθρο 168 της οδηγίας για τον ΦΠΑ προβλέπει ότι κάθε υποκείμενος στον φόρο έχει δικαίωμα έκπτωσης του ΦΠΑ που επιβάλλεται σε αγορές πραγματοποιούμενες για τις ανάγκες των φορολογούμενων πράξεών του. Σύμφωνα με το άρθρο 26 παράγραφος 1 στοιχείο α) της ίδιας οδηγίας, η χρησιμοποίηση αγαθού, το οποίο ανήκει στην επιχείρηση, για τις ίδιες ανάγκες του υποκείμενου στον φόρο εξομοιώνεται με παροχή υπηρεσιών εξ επαχθούς αιτίας, εφόσον το αγαθό αυτό δημιούργησε δικαίωμα προς έκπτωση του ΦΠΑ. Το σύστημα αυτό επιτρέπει την ανάκτηση του αρχικώς εκπεσθέντος ΦΠΑ για ιδιωτική χρήση. 
               
               
                  Στην περίπτωση των επιβατικών αυτοκινήτων, το σύστημα αυτό είναι δύσκολο να εφαρμοστεί, ιδίως επειδή είναι δύσκολο να γίνει ο διαχωρισμός μεταξύ ιδιωτικής και επιχειρηματικής χρήσης. Η τήρηση λογιστικών στοιχείων, εφόσον προβλέπεται, συνεπάγεται πρόσθετη επιβάρυνση για τις επιχειρήσεις και για τις διοικητικές αρχές, όσον αφορά τη διατήρηση των στοιχείων και τον έλεγχό τους, ακόμη και στην περίπτωση που η Λετονία θα κάνει χρήση της δυνατότητας που προβλέπει το άρθρο 168α της οδηγίας ΦΠΑ για τον περιορισμό της έκπτωσης σε δαπάνες σχετικές με τα εταιρικά αυτοκίνητα στην αναλογία της πραγματικής επιχειρηματικής χρήσης τους από τον υποκείμενο στον φόρο. 
               
               
                  Προκειμένου να απλουστευθεί η είσπραξη του ΦΠΑ και να καταπολεμηθεί η φοροδιαφυγή, το 2011 η Λετονία ζήτησε τη χορήγηση μεμονωμένης παρέκκλισης που της επιτρέπει να περιορίζει το δικαίωμα έκπτωσης στο 80% για ορισμένα επιβατικά οχήματα. Η αίτηση χορήγησης παρέκκλισης εγκρίθηκε από το Συμβούλιο με την απόφαση 2013/191/EΕ, της 22ας Απριλίου 2013, και η ισχύς της παρέκκλισης λήγει την 31η Δεκεμβρίου 2015. Ορισμένες κατηγορίες οχημάτων εξαιρέθηκαν ρητά από τον εν λόγω περιορισμό, όπως αυτοκίνητα που αγοράζονται προς μεταπώληση, ενοικίαση ή χρηματοδοτική μίσθωση· αυτοκίνητα που χρησιμοποιούνται για τη μεταφορά επιβατών (όπως τα ταξί) ή εμπορευμάτων· αυτοκίνητα που χρησιμοποιούνται για την παροχή μαθημάτων οδήγησης· αυτοκίνητα που χρησιμοποιούνται για την παροχή υπηρεσιών φύλαξης ή πρώτων βοηθειών· αυτοκίνητα που χρησιμοποιούνται ως αυτοκίνητα επίδειξης. Ταυτοχρόνως, οι επιχειρήσεις θα απαλλάσσονταν από τη λογιστική καταχώριση του φόρου για την ιδιωτική χρήση. 
               
               
                  Σύμφωνα με τις διατάξεις του άρθρου 6 στοιχείο β) της προαναφερόμενης απόφασης, η Λετονία υπέβαλε έκθεση η οποία καλύπτει την εφαρμογή της απόφασης και η οποία περιλαμβάνει επανεξέταση του ποσοστού περιορισμού. 
               
               
                  Από τις πληροφορίες που διαβιβάστηκαν από τη Λετονία προκύπτει ότι το ποσοστό έκπτωσης ύψους 80% δεν ανταποκρίνεται πλέον στις πραγματικές περιστάσεις και ότι το ποσοστό αυτό θα πρέπει να μειωθεί στο 50%. Η Λετονία υποστηρίζει το νέο ποσοστό περιορισμού με στατιστικά στοιχεία που προκύπτουν από έναν ειδικό φόρο για ελαφρά οχήματα υπό την κυριότητα ή την κατοχή εμπορικών φορέων, τα οποία χρησιμοποιούνται για ιδιωτικές και επιχειρηματικές δραστηριότητες. Σύμφωνα με τις πληροφορίες που διαβίβασε η Λετονία, ο ειδικός φόρος καταβλήθηκε για το 79% όλων των τεχνικώς ικανών προς κυκλοφορία ελαφρών οχημάτων υπό την κατοχή ή την κυριότητα νομικών προσώπων. Οι λετονικές αρχές αναφέρουν επίσης ότι τα ποσοστά των νομικών προσώπων που διαθέτουν τουλάχιστον ένα ταξινομημένο ελαφρύ όχημα και κατέβαλαν τον ειδικό φόρο για ελαφρά οχήματα ήταν 87,6% το 2012, 92,5% το 2013 και 86,2% το 2014. Επιπλέον, το 99,6% των εγγεγραμμένων επιχειρήσεων στη Λετονία είναι μικρές και μεσαίες επιχειρήσεις. Η Λετονία εκτιμά ότι, με βάση τα εν λόγω στατιστικά στοιχεία, που καλύπτουν τους περισσότερους από τους υποκείμενους στον φόρο, μπορεί να συναχθεί το συμπέρασμα ότι η συνολική ιδιωτική χρήση επιβατικών αυτοκινήτων αντιστοιχεί σε 50%. Ο νέος περιορισμός θα πρέπει επομένως να καθοριστεί στο 50%. 
               
               
                  Όλες οι άλλες προϋποθέσεις της παρέκκλισης θα εξακολουθήσουν να ισχύουν. Κατά συνέπεια, το νέο σύστημα θα εφαρμόζεται σε όλα τα επιβατικά αυτοκίνητα οκτώ θέσεων κατ’ ανώτατο όριο, εκτός από τη θέση του οδηγού, και με καθορισμένο ανώτατο βάρος τα οποία δεν χρησιμοποιούνται αποκλειστικά για επιχειρηματικούς σκοπούς. Ομοίως, τα επιβατικά αυτοκίνητα που χρησιμοποιούνται για ορισμένες ειδικές δραστηριότητες θα εξαιρούνται επίσης από τον περιορισμό του δικαιώματος έκπτωσης και θα αντιμετωπίζονται με βάση τους συνήθεις κανόνες: αυτοκίνητα που αγοράζονται προς μεταπώληση, ενοικίαση ή χρηματοδοτική μίσθωση· αυτοκίνητα που χρησιμοποιούνται για τη μεταφορά επιβατών (όπως τα ταξί) ή εμπορευμάτων· αυτοκίνητα που χρησιμοποιούνται για την παροχή μαθημάτων οδήγησης· αυτοκίνητα που χρησιμοποιούνται για την παροχή υπηρεσιών φύλαξης ή πρώτων βοηθειών· αυτοκίνητα που χρησιμοποιούνται ως αυτοκίνητα επίδειξης.
               
               
                  Δεδομένης της αλλαγής του ποσοστού, είναι καταλληλότερη η χορήγηση νέας παρέκκλισης από την παράταση της υφιστάμενης. Η νέα παρέκκλιση θα πρέπει να περιορίζεται χρονικά έως τις 31 Δεκεμβρίου 2018, ώστε να εκτιμηθεί κατά πόσον εξακολουθούν να ισχύουν οι συνθήκες στις οποίες έχει βασιστεί. Κάθε αίτηση παράτασης θα πρέπει να αποστέλλεται στην Επιτροπή, συνοδευόμενη από έκθεση η οποία περιλαμβάνει επανεξέταση του ποσοστού που εφαρμόζεται, έως τις 31 Μαρτίου 2018.
               
            
            
               •Συνοχή με τις υφιστάμενες διατάξεις στον τομέα πολιτικής
            
            
               
                  Παρόμοιες παρεκκλίσεις όσον αφορά το δικαίωμα έκπτωσης έχουν χορηγηθεί και σε άλλα κράτη μέλη, συμπεριλαμβανομένης της Λετονίας με την απόφαση 2013/191/ΕΕ, της 22ας Απριλίου 2013. 
               
               
                  Το άρθρο 176 της οδηγίας ΦΠΑ ορίζει ότι το Συμβούλιο καθορίζει τις δαπάνες οι οποίες δεν παρέχουν δικαίωμα έκπτωσης του ΦΠΑ. Έως τότε, επιτρέπεται στα κράτη μέλη να διατηρήσουν τις εξαιρέσεις που εφαρμόζονταν την 1η Ιανουαρίου 1979. Συνεπώς, υπάρχει ένας αριθμός διατάξεων «αναστολής» που περιορίζουν το δικαίωμα έκπτωσης όσον αφορά τα επιβατικά αυτοκίνητα.
               
            
            
               •Συνεκτικότητα με άλλες πολιτικές της Ένωσης
            
            
               
                  Άνευ αντικειμένου
               
            
         
         
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Άρθρο 395 της οδηγίας ΦΠΑ.
               
            
            
               •Επικουρικότητα (για μη αποκλειστική αρμοδιότητα) 
            
            
               
                  Λαμβανομένης υπόψη της διάταξης της οδηγίας ΦΠΑ επί της οποίας βασίζεται η πρόταση, η πρόταση εμπίπτει στην αποκλειστική αρμοδιότητα της Ένωσης. Ως εκ τούτου, δεν ισχύει η αρχή της επικουρικότητας.
               
            
            
               •Αναλογικότητα
            
            
               
                  Η πρόταση συνάδει με την αρχή της αναλογικότητας για τους ακόλουθους λόγους. 
               
               
                  Η απόφαση αφορά άδεια που χορηγείται σε κράτος μέλος κατόπιν αιτήματός του και ουδόλως συνιστά υποχρέωση. 
               
               
                  Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο στόχο, δηλαδή την καταπολέμηση της φοροδιαφυγής και την απλοποίηση της είσπραξης του ΦΠΑ.
               
            
            
               •Επιλογή του μέσου
            
            
               
                  Βάσει του άρθρου 395 της οδηγίας ΦΠΑ, η παρέκκλιση από τους κοινούς κανόνες ΦΠΑ είναι δυνατή μόνο με την έγκριση του Συμβουλίου, το οποίο αποφασίζει ομόφωνα έπειτα από πρόταση της Επιτροπής. Επιπλέον, η απόφαση του Συμβουλίου αποτελεί το πλέον ενδεδειγμένο μέσο, δεδομένου ότι μπορεί να απευθύνεται σε μεμονωμένα κράτη μέλη.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΕΠΙΠΤΩΣΕΩΝ
            
            
               •Εκ των υστέρων αξιολογήσεις/έλεγχοι καταλληλότητας ισχύουσας νομοθεσίας
            
            
               
                  Άνευ αντικειμένου.
               
            
            
               •Διαβουλεύσεις με τα ενδιαφερόμενα μέρη
            
            
               
                  Η παρούσα πρόταση βασίζεται σε αίτηση της Λετονίας και αφορά μόνο το εν λόγω κράτος μέλος.
               
            
            
               •Συγκέντρωση και χρήση εμπειρογνωμοσύνης
            
            
               
                  Δεν υπήρξε ανάγκη προσφυγής σε εξωτερικούς εμπειρογνώμονες.
               
            
            
               •Εκτίμηση επιπτώσεων
            
            
               
                  Η πρόταση απόφασης αποσκοπεί κατά κύριο λόγο στην απλοποίηση της είσπραξης του ΦΠΑ όσον αφορά επιβατικά αυτοκίνητα που χρησιμοποιούνται εν μέρει για μη επιχειρηματικούς σκοπούς και, συνεπώς, έχει δυνητικά θετικές επιπτώσεις. Ταυτόχρονα, αποσκοπεί στην καταπολέμηση της φοροδιαφυγής μέσω της τήρησης ανακριβών λογιστικών στοιχείων. 
               
            
         
         
            
               
                  Ωστόσο, λόγω του περιορισμένου πεδίου εφαρμογής της παρέκκλισης και της περιορισμένης χρονικής εφαρμογής της, οι επιπτώσεις θα είναι ούτως ή άλλως περιορισμένες.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει επιπτώσεις στον προϋπολογισμό της Ένωσης.
               
            
            
               5.ΑΛΛΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Η πρόταση περιλαμβάνει ρήτρα λήξης ισχύος· η ισχύς της παρέκκλισης λήγει αυτόματα στις 31 Δεκεμβρίου 2018.
               
            
            
               2015/0254 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               με την οποία επιτρέπεται στη Λετονία να εφαρμόσει ειδικό μέτρο παρέκκλισης από τις διατάξεις του άρθρου 26 παράγραφος 1 στοιχείο α) και των άρθρων 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/EΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  1
               , και ιδίως το άρθρο 395 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Με επιστολή που πρωτοκολλήθηκε από την Επιτροπή στις 8 Απριλίου 2015, η Λετονία ζήτησε να της επιτραπεί να συνεχίσει να εφαρμόζει, υπό ορισμένες προϋποθέσεις, μέτρο παρέκκλισης από τις διατάξεις του άρθρου 26 παράγραφος 1 στοιχείο α) και των άρθρων 168 και 168α της οδηγίας 2006/112/EΚ, προκειμένου να περιορίσει το δικαίωμα έκπτωσης όσον αφορά τις δαπάνες για ορισμένα επιβατικά αυτοκίνητα που δεν χρησιμοποιούνται αποκλειστικά για επιχειρηματικούς σκοπούς. Η αίτηση συμπληρώθηκε περαιτέρω στις 30 Ιουλίου 2015.
            
            
               (2)Σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη σχετικά με την αίτηση της Λετονίας, με επιστολές της 21ης και 24ης Αυγούστου 2015. Με επιστολή της 24ης Αυγούστου 2015, η Επιτροπή ενημέρωσε τη Λετονία ότι διέθετε όλες τα απαραίτητα στοιχεία για την εξέταση της αίτησης.
            
            
               (3)Τα άρθρα 168 και 168α της οδηγίας 2006/112/ΕΚ προβλέπουν ότι ο υποκείμενος στον φόρο έχει το δικαίωμα να εκπίπτει τον φόρο προστιθέμενης αξίας (ΦΠΑ) που επιβάλλεται σε αγαθά που του παραδόθηκαν και υπηρεσίες που του παρασχέθηκαν για τους σκοπούς των φορολογούμενων πράξεών του. Το άρθρο 26 παράγραφος 1 στοιχείο α) της εν λόγω οδηγίας προβλέπει την απαίτηση δήλωσης στοιχείων για την επιβολή ΦΠΑ όταν περιουσιακό στοιχείο της επιχείρησης προορίζεται για μη επιχειρηματική χρήση.
            
            
               (4)Με την εκτελεστική απόφαση 2013/191/ΕΕ του Συμβουλίου
                  2
                επιτράπηκε στη Λετονία να εφαρμόσει μέτρο παρέκκλισης, δυνάμει του άρθρου 395 παράγραφος 1 της οδηγίας 2006/112/ΕΚ, προκειμένου να περιορίσει το δικαίωμα έκπτωσης του ΦΠΑ επί των εισροών στο 80% όσον αφορά την αγορά, τη χρηματοδοτική μίσθωση, την ενδοκοινοτική απόκτηση και την εισαγωγή συγκεκριμένων επιβατικών αυτοκινήτων και για τις συναφείς δαπάνες, συμπεριλαμβανομένης της αγοράς καυσίμων, όταν τα οχήματα δεν χρησιμοποιούνται αποκλειστικά για επιχειρηματικούς σκοπούς. Η ισχύς της εκτελεστικής απόφασης 2013/191/ΕΕ του Συμβουλίου πρόκειται να λήξει στις 31 Δεκεμβρίου 2015.
            
            
               (5)Μαζί με την εν λόγω αίτηση, η Λετονία υπέβαλε έκθεση που καλύπτει την εφαρμογή της εκτελεστικής απόφασης 2013/191/ΕΕ του Συμβουλίου, η οποία περιλαμβάνει επανεξέταση του ποσοστού που προβλέπεται για τον περιορισμό του δικαιώματος έκπτωσης. Από τις πληροφορίες που διαβιβάστηκαν από τη Λετονία προκύπτει ότι το ποσοστό έκπτωσης ύψους 80% δεν ανταποκρίνεται πλέον στις πραγματικές περιστάσεις και ότι το ποσοστό αυτό θα πρέπει να μειωθεί στο 50%. Οι πληροφορίες βασίζονται σε στατιστικά στοιχεία που προκύπτουν από έναν ειδικό φόρο για ελαφρά οχήματα υπό την κυριότητα ή την κατοχή εμπορικών φορέων, τα οποία χρησιμοποιούνται για ιδιωτικές και επιχειρηματικές δραστηριότητες. 
            
         
         
            
               (6)Ο περιορισμός του δικαιώματος έκπτωσης στο πλαίσιο του εν λόγω μέτρου θα πρέπει να ισχύει για τον ΦΠΑ που καταβάλλεται κατά την αγορά, χρηματοδοτική μίσθωση, ενδοκοινοτική απόκτηση και εισαγωγή συγκεκριμένων επιβατικών αυτοκινήτων και για τις συναφείς δαπάνες, συμπεριλαμβανομένης της αγοράς καυσίμων.
            
            
               (7)Το μέτρο θα πρέπει να εφαρμόζεται μόνο σε επιβατικά αυτοκίνητα με μέγιστο επιτρεπόμενο βάρος που δεν υπερβαίνει τα 3 500 χιλιόγραμμα και με όχι περισσότερες από οκτώ θέσεις καθημένων, εκτός από τη θέση του οδηγού. Κάθε μη επιχειρηματική χρήση επιβατικών αυτοκινήτων που υπερβαίνουν τα 3 500 χιλιόγραμμα ή έχουν περισσότερες από οκτώ θέσεις καθημένων, εκτός από τη θέση του οδηγού, είναι αμελητέα λόγω της φύσης των οχημάτων ή του είδους της επιχείρησης για την οποία χρησιμοποιούνται. Είναι επίσης σκόπιμο να παρασχεθεί λεπτομερής κατάλογος συγκεκριμένων επιβατικών αυτοκινήτων που εξαιρούνται από την εν λόγω άδεια, με βάση τη συγκεκριμένη χρήση τους.
            
            
               (8)Θα πρέπει, συνεπώς, να επιτραπεί στη Λετονία να εφαρμόσει το μέτρο για περιορισμένο χρονικό διάστημα, έως τις 31 Δεκεμβρίου 2018.
            
            
               (9)Σε περίπτωση που η Λετονία ζητήσει παράταση του μέτρου παρέκκλισης πέραν του 2018, θα πρέπει να υποβληθεί στην Επιτροπή έκθεση μαζί με την αίτηση παράτασης, το αργότερο έως τις 31 Μαρτίου 2018.
            
            
               (10)Η παρέκκλιση θα έχει αμελητέα μόνο επίπτωση στα συνολικά φορολογικά έσοδα που εισπράττονται στο στάδιο της τελικής κατανάλωσης και δεν θα έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Κατά παρέκκλιση από τα άρθρα 168 και 168α της οδηγίας 2006/112/ΕΚ, επιτρέπεται στη Λετονία να περιορίσει στο 50% το δικαίωμα έκπτωσης του φόρου προστιθέμενης αξίας (ΦΠΑ) για τις δαπάνες που συνδέονται με επιβατικά αυτοκίνητα τα οποία δεν χρησιμοποιούνται αποκλειστικά για επιχειρηματικούς σκοπούς.
            
            
               Άρθρο 2
            
            
               Κατά παρέκκλιση από το άρθρο 26 παράγραφος 1 στοιχείο α) της οδηγίας 2006/112/ΕΚ, η Λετονία δεν εξομοιώνει με παροχή υπηρεσιών εξ επαχθούς αιτίας την ιδιωτική χρήση επιβατικών αυτοκινήτων που περιλαμβάνονται στα περιουσιακά στοιχεία επιχείρησης προσώπου υποκείμενου στον φόρο, εφόσον τα αυτοκίνητα αυτά υπόκεινται σε περιορισμό που επιτρέπεται δυνάμει του άρθρου 1 της παρούσας απόφασης.
            
            
               Άρθρο 3
            
            
               Οι δαπάνες που αναφέρονται στο άρθρο 1 καλύπτουν την αγορά, τη χρηματοδοτική μίσθωση, την ενδοκοινοτική απόκτηση και την εισαγωγή των εν λόγω αυτοκινήτων, καθώς και τις δαπάνες που συνδέονται με τη συντήρηση, την επισκευή και τα καύσιμά τους.
            
            
               Άρθρο 4
            
            
               Η παρούσα απόφαση εφαρμόζεται μόνο στα επιβατικά αυτοκίνητα με μέγιστο επιτρεπόμενο βάρος που δεν υπερβαίνει τα 3 500 χιλιόγραμμα και με όχι περισσότερες από οκτώ θέσεις καθημένων, εκτός από τη θέση του οδηγού.
            
            
               Άρθρο 5
            
            
               Τα άρθρα 1 και 2 δεν εφαρμόζονται στις ακόλουθες κατηγορίες επιβατικών αυτοκινήτων:
            
            
               α) αυτοκίνητα που αγοράζονται προς μεταπώληση, ενοικίαση ή χρηματοδοτική μίσθωση·
            
            
               β) αυτοκίνητα που χρησιμοποιούνται για τη μεταφορά επιβατών έναντι αμοιβής, συμπεριλαμβανομένων των υπηρεσιών ταξί·
            
            
               γ) αυτοκίνητα που χρησιμοποιούνται για την παροχή υπηρεσιών μεταφοράς εμπορευμάτων·
            
            
               δ) αυτοκίνητα που χρησιμοποιούνται για την παροχή μαθημάτων οδήγησης·
            
         
         
            
               ε) αυτοκίνητα που χρησιμοποιούνται για την παροχή υπηρεσιών φύλαξης·
            
            
               στ) αυτοκίνητα που χρησιμοποιούνται ως οχήματα πρώτων βοηθειών·
            
            
               ζ) αυτοκίνητα που χρησιμοποιούνται ως αυτοκίνητα επίδειξης.
            
            
               Άρθρο 6
            
            
               1.Η παρούσα απόφαση παράγει αποτελέσματα από την ημέρα της κοινοποίησής της.
            
            
               Η παρούσα απόφαση εφαρμόζεται από την 1η Ιανουαρίου 2016. Λήγει στις 31 Δεκεμβρίου 2018. 
            
            
               2.Κάθε αίτηση για παράταση της άδειας που προβλέπεται στην παρούσα απόφαση υποβάλλεται στην Επιτροπή μέχρι τις 31 Μαρτίου 2018 και συνοδεύεται από έκθεση η οποία περιλαμβάνει επανεξέταση του ποσοστού που καθορίζεται στο άρθρο 1.
            
            
               Άρθρο 7
            
            
               Η παρούσα απόφαση απευθύνεται στη Δημοκρατία της Λετονίας.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  ΕΕ L 347 της 11.12.2006, σ. 1.
               
               
                  
                     (2)
                  ΕΕ L 113 της 25.4.2013, σ. 11.